ΜΗΧΑΝΙΣΜΟΣ ΕΛΕΓΧΟΥ ΕΜΠΟΡΙΚΩΝ ΠΟΛΙΤΙΚΩΝ

ΤΑ ΜΕΛΗ ΣΥΜΦΩΝΟΥΝ ΤΑ ΕΞΗΣ:

Α. Στόχοι

i) Σκοπός του μηχανισμού ελέγχου εμπορικών πολιτικών («ΜΕΕΠ») είναι να συνεισφέρει στη βελτίωση της τήρησης από όλα τα μέλη των κανόνων, των ρυθμίσεων και των αναλήψεων υποχρεώσεων που περιλαμβάνονται στις εμπορικές πολυμερείς συμφωνίες και, ενδεχομένως, στις πλειομερείς εμπορικές συμφωνίες, και συνεπώς στην ομαλότερη λειτουργία του πολυμερούς εμπορικού συστήματος, επιτυγχάνοντας μεγαλύτερη διαφάνεια και κατανόηση των εμπορικών πολιτικών και πρακτικών των μελών. Ομοίως, ο μηχανισμός ελέγχου επιτρέπει την τακτική συλλογική εκτίμηση και αξιολόγηση του συνόλου των επιμέρους εμπορικών πολιτικών και πρακτικών των μελών και των επιπτώσεών τους στη λειτουργία του πολυμερούς εμπορικού συστήματος. Εντούτοις, δεν προορίζεται να χρησιμοποιηθεί ως βάση για την επιβολή συγκεκριμένων υποχρεώσεων που απορρέουν από τις συμφωνίες ή για διαδικασίες επίλυσης των διαφορών, ούτε για να επιβάλει νέες υποχρεώσεις στα μέλη όσον αφορά την πολιτική τους.

ii) Η αξιολόγηση που πραγματοποιείται δυνάμει του μηχανισμού ελέγχου τοποθετείται, στον αναγκαίο βαθμό, επί του ιστορικού των ευρύτερων οικονομικών και αναπτυξιακών αναγκών, πολιτικών και στόχων του ενδιαφερόμενου μέλους, καθώς και του εξωτερικού του περιβάλλοντος. Εντούτοις, ο ρόλος του μηχανισμού ελέγχου είναι να εξετάζει τις επιπτώσεις των εμπορικών πολιτικών και πρακτικών του μέλους στο πολυμερές εμπορικό σύστημα.

Β. Εσωτερική διαφάνεια

Τα μέλη αναγνωρίζουν την εγγενή αξία της εσωτερικής διαφάνειας της διαδικασίας λήψης αποφάσεων της κυβέρνησης για θέματα εμπορικής πολιτικής τόσο για την οικονομία των μελών όσο και για το πολυμερές εμπορικό σύστημα και συμφωνούν να ενθαρρύνουν και να προωθήσουν μεγαλύτερη διαφάνεια στο πλαίσιο των οικείων συστημάτων, παραδεχόμενοι ότι η εσωτερική διαφάνεια επιβάλλεται να πραγματοποιείται σε εθελοντική βάση και να λαμβάνει υπόψη το νομοθετικό και πολιτικό σύστημα κάθε μέλους.

Γ. Διαδικασίες ελέγχου

i) Συστήνεται το όργανο ελέγχου εμπορικών πολιτικών (καλούμενο «ΟΕΕΠ») για τη διενέργεια ελέγχου εμπορικών πολιτικών.

ii) Οι εμπορικές πολιτικές και πρακτικές όλων των μελών υπόκεινται σε περιοδικό έλεγχο. Η σημασία των επιμέρους μελών για τη λειτουργία του πολυμερούς εμπορικού συστήματος, εκφραζόμενη με το μερίδιο τους στο διεθνές εμπόριο κατά τη διάρκεια προσφάτου αντιπροσωπευτικής περιόδου, αποτελεί τον καθοριστικό παράγοντα για τον προσδιορισμό συχνότητας των ελέγχων. Οι πρώτες τέσσερις εμπορικές οντότητες που έχουν προσδιοριστεί κατ' αυτόν τον τρόπο (η Ευρωπαϊκή Κοινότητα υπολογίζεται ως ενότητα) υπόκεινται σε έλεγχο κάθε δύο έτη. Οι επόμενες δεκαέξι ελέγχονται κάθε τέσσερα έτη. Τα λοιπά μέλη ελέγχονται κάθε έξι έτη, εκτός από την περίπτωση καθορισμού μεγαλύτερης περιόδου για τις λιγότερο ανεπτυγμένες χώρες μέλη. Εννοείται ότι ο έλεγχος οντοτήτων, οι οποίες ασκούν κοινή εξωτερική πολιτική που καλύπτει περισσότερα από ένα μέλη, αφορά όλες τις συνιστώσες της πολιτικής που επηρεάζουν τις συναλλαγές, συμπεριλαμβανομένων των σχετικών πολιτικών και πρακτικών των επιμέρους μελών. Κατ' εξαίρεση, σε περίπτωση μεταβολών των εμπορικών πολιτικών ή πρακτικών ενός μέλους, οι οποίες μπορεί να έχουν σημαντικές επιπτώσεις στους εμπορικούς εταίρους του, το ΟΕΕΠ μπορεί να ζητήσει από το ενδιαφερόμενο μέλος, μετά από διαβουλεύσεις, να επισπεύσει τον επόμενο έλεγχό του.

iii) Οι συζητήσεις κατά τις συνεδριάσεις του ΟΕΕΠ διέπονται από τους στόχους που ορίζονται στην παράγραφο Α. Οι εν λόγω συζητήσεις επικεντρώνονται στις εμπορικές πολιτικές και πρακτικές του μέλους, οι οποίες αποτελούν αντικείμενο της αξιολόγησης δυνάμει του μηχανισμού ελέγχου.

iv) Το ΟΕΕΠ καταρτίζει γενικό σχέδιο για τη διεξαγωγή των ελέγχων. Δύναται επίσης να συζητήσει κα να λάβει υπόψη πρόσφατες εκθέσεις των μελών. Το ΟΕΕΠ καταρτίζει πρόγραμμα ελέγχων για κάθε έτος μετά από διαβουλεύσεις με τα άμεσα ενδιαφερόμενα μέλη. Μετά από διαβουλεύσεις με τα μέλη που υπόκεινται σε έλεγχο, ο πρόεδρος μπορεί να επιλέξει εισηγητές οι οποίοι, ενεργούντες εξ ιδίας πρωτοβουλίας, φέρουν το θέμα προς συζήτηση στο ΟΕΕΠ.

v) Το ΟΕΕΠ έχει στη διάθεσή του για τις εργασίες του την ακόλουθη τεκμηρίωση:

α) πλήρη έκθεση, που αναφέρεται στην παράγραφο Δ, την οποία υποβάλλουν τα μέλη που υπόκεινται σε έλεγχο

β) έκθεση, που συντάσσει η γραμματεία με δική της ευθύνη, η οποία βασίζεται στις πληροφορίες που διαθέτει η ίδια καθώς και σε αυτές που παρέχονται από τα ενδιαφερόμενα μέλη. Η γραμματεία ζητά αποσαφηνίσεις από τα ενδιαφερόμενα μέλη σχετικά με τις εμπορικές τους πολιτικές και πρακτικές.

vi) Οι εκθέσεις που υποβάλλονται από το μέλος που υπόκειται σε έλεγχο και από τη γραμματεία, μαζί με τα πρακτικά της αντίστοιχης συνεδρίασης του ΟΕΕΠ, δημοσιεύονται αμέσως μετά τον έλεγχο.

vii) Τα έγγραφα αυτά διαβιβάζονται στην υπουργική συνδιάσκεψη, η οποία τα λαμβάνει υπόψη.

Δ. Υποβολή εκθέσεων

Προκειμένου να επιτευχθεί ο μεγαλύτερος δυνατόν βαθμός διαφάνειας, κάθε μέλος υποβάλλει τακτικές εκθέσεις στο ΟΕΕΠ. Οι πλήρεις αυτές εκθέσεις περιγράφουν τις εμπορικές πολιτικές και πρακτικές που ακολουθούν τα ενδιαφερόμενα μέλη, βάσει συμφωνημένου υποδείγματος που καθορίζεται από το ΟΕΕΠ. Το εν λόγω υπόδειγμα αρχικά βασίζεται στις γενικές γραμμές του υποδείγματος των εκθέσεων των χωρών που καταρτίσθηκε με την απόφαση της 19ης Ιουλίου 1989 (BISD 36S/406-409), τροποποιημένου όπως απαιτείται ώστε να διευρυνθεί το πεδίο εφαρμογής των εκθέσεων για όλες τις πτυχές των εμπορικών πολιτικών που καλύπτονται από τις πολυμερείς εμπορικές συμφωνίες στο παράρτημα Ι και, ενδεχομένως, των πλειομερών εμπορικών συμφωνιών. Το εν λόγω υπόδειγμα μπορεί να αναθεωρηθεί από το ΟΕΕΠ με βάση την εμπειρία που θα αποκτηθεί. Στο ενδιάμεσο των εκθέσεων διάστημα, τα μέλη υποβάλλουν συνοπτικές εκθέσεις όταν υπάρξουν σημαντικές μεταβολές στις εμπορικές πολιτικές τους, και παρέχεται ετήσια ενημέρωση των στατιστικών στοιχείων σύμφωνα με το συμφωνημένο υπόδειγμα. Οι δυσκολίες που αντιμετωπίζουν οι λιγότερο ανεπτυγμένες χώρες μέλη για τη σύνταξη των εκθέσεων λαμβάνονται ιδιαίτερα υπόψη. Η γραμματεία θέτει, μετά από αίτηση, στη διάθεση των αναπτυσσομένων χωρών μελών, και ιδιαίτερα των λιγότερο ανεπτυγμένων χωρών μελών, τεχνική βοήθεια. Οι πληροφορίες που περιλαμβάνονται στις εκθέσεις επιβάλλεται να είναι συντονισμένες στο μεγαλύτερο δυνατό βαθμό με τις γνωστοποιήσεις που πραγματοποιούνται δυνάμει των διατάξεων των πολυμερών εμπορικών συμφωνιών και, ενδεχομένως, των πλειομερών εμπορικών συμφωνιών.

Ε. Σχέση με τις διατάξεις για το ισοζύγιο πληρωμών της GATT του 1994 και της GATS

Τα μέρη αναγνωρίζουν την ανάγκη να ελαχιστοποιηθεί η επιβάρυνση των κυβερνήσεων που προβαίνουν επίσης σε πλήρεις διαβουλεύσεις δυνάμει των διατάξεων για το ισοζύγιο πληρωμών της GATT του 1994 ή της GATS. Για το σκοπό αυτό, ο πρόεδρος του ΟΕΕΠ, μετά από διαβουλεύσεις με τα ενδιαφερόμενα μέλη, και με τον πρόεδρο της Επιτροπής για τους Περιορισμούς του Ισοζυγίου Πληρωμών, καταρτίζουν διοικητικές ρυθμίσεις οι οποίες εναρμονίζουν τον κανονικό ρυθμό των ελέγχων εμπορικής πολιτικής με το χρονοδιάγραμμα για τις διαβουλεύσεις επί του ισοζυγίου πληρωμών, αλλά δεν αναβάλλουν τον έλεγχο της εμπορικής πολιτικής για περισσότερο από 12 μήνες.

ΣΤ. Αξιολόγηση του μηχανισμού

Το ΟΕΕΠ αναλαμβάνει την αξιολόγηση της λειτουργίας του ΜΕΕΠ το αργότερο πέντε έτη μετά την έναρξη ισχύος της συμφωνίας για τη σύσταση του ΠΟΕ. Τα αποτελέσματα της αξιολόγησης υποβάλλονται στην υπουργική συνδιάσκεψη. Κατά συνέπεια, το ΟΕΕΠ μπορεί να αναλάβει αξιολογήσεις του ΜΕΕΠ σε διαστήματα που καθορίζονται από το ίδιο ή όταν ζητείται από την υπουργική συνδιάσκεψη.

Ζ. Επισκόπηση των εξελίξεων στο διεθνές εμπορικό περιβάλλον

Το ΟΕΕΠ αναλαμβάνει επίσης ετήσια επισκόπηση των εξελίξεων στο διεθνές εμπορικό περιβάλλον, οι οποίες έχουν επιπτώσεις στο πολυμερές εμπορικό σύστημα. Η εν λόγω επισκόπηση ενισχύεται και με ετήσια έκθεση του γενικού διευθυντή που παραθέτει τις βασικές δραστηριότητες του ΠΟΕ και επισημαίνει σημαντικά θέματα πολιτικής που επηρεάζουν το εμπορικό σύστημα.